bluuebunny/crossref_metadata_2025 huggingface dataset:
Benedetto Croce
Authors: Δακρότσης Δημήτρης
Published: August 2021

Στην παρούσα διατριβή προβάλλεται η πορεία του κροτσιανού στοχασμού προς την ενοποίηση των αρχών του πνεύματος με άξονα την ενορατική γνώση ή αισθητική εποπτεία η οποία, κατά τη γνώμη μου αποτελεί το ενοποιητικό στοιχείο ανάμεσα στις τέσσερεις αρχές της φιλοσοφίας: την Αισθητική, τη Λογική, την Ηθική και την Ιστοριογραφία. Συνεξετάζοντας τις αρχές αυτές, κατέληξα στο ότι ενώ η αισθητική θεωρία ήταν εκείνη που υπερτονίζεται στη βιβλιογραφία, με τη δική μου ματιά η ενορατική γνώση έχει το ίδιο ειδικό βάρος σ όλα τα πεδία της φιλοσοφίας του Croce γιατί εκβάλλει σε πολύ λεπτές πτυχές της πραγματικότητας στους τέσσερεις αυτούς τομείς, που με τον τρόπο αυτό αναδεικνύονται. Η ανάδειξη αυτή παίρνει τη μορφή διακλάδωσης, δεομένου ότι κατά την εκδήλωσή της κάθε κατηγορία, υποκατηγορία, πνευματική μορφή ή τρόπος, καταλήγει να καθοδηγείται από μία ενορατική γνώση. Ενώ λοιπόν η ενορατική γνώση θα μπορούσε να θεωρηθεί αισθητική, στην πραγματικότητα είναι μόνο μία λειτουργία της αισθητικής, η οποία εισδύει σε όλα τα υπόλοιπα πεδία της φιλοσοφίας.
Συσχέτιση ολικών περιφερικών αντιστάσεων με την λειτουργία της αριστερής κοιλίας σε ασθενείς με χρόνια νεφρική ανεπάρκεια και θεραπείες υποκατάστασης
Authors: Καρακίτσος Δημήτριος
Published: August 2021

Στόχος: Η μελέτη των αγγειακών αντιστάσεων σε ασθενείς με τελικού σταδίου νεφρική ανεπάρκεια και η πιθανή επίδρασή τους στη λειτουργία της αριστερής κοιλίας. Υλικό και μέθοδοι: Μελετήθηκαν συνολικά 120 αιμοκαθαιρόμενοι ασθενείς οι οποίοι καταγράφηκαν σε χρονικό διάστημα 3 ετών. Τα κύρια σύνοδα νοσήματα που ήταν εμφανή κατά τη δημογραφική καταγραφή ήταν η αρτηριακή υπέρταση, η στεφανιαία νόσος και ο σακχαρώδης διαβήτης στον υπό μελέτη πληθυσμό. Οι ασθενείς υπεβλήθησαν σε υπερηχοκαρδιογραφική μελέτη για τον προσδιορισμό της λειτουργίας και δομής της αριστερής κοιλίας. Ο προσδιορισμός των αγγειακών αντιστάσεων έγινε με διάφορες μεθόδους εκ των οποίων οι πιο σημαντικές ήταν ο προσδιορισμός του σφυγμικού κύματος της αορτής με τη μέθοδο doppler και η χρήση της καρδιογραφικής βιοαντίστασης. Η αντιδραστικότητα του ενδοθηλίου εξετάστηκε με τη μέθοδο flow mediated vasodilation. Στο αίμα των ασθενών προσδιορίστηκαν διάφορες «αγγειοδραστικές ουσίες» όπως ανδρογόνα και αντιπονεκτίνη. Τα αποτελέσματα των αιμοκαθαιρόμενων ασθενών συγκρίθηκαν με ομάδες ελέγχου υγιών εθελοντών. Αποτελέσματα: Σε 7 εργασίες οι οποίες δημοσιευθήκαν σε ιατρικά περιοδικά με impact factor διαπιστωθήκαν τα εξής γενικά συμπεράσματα: 1. Οι αιμοκαθαιρόμενοι ασθενείς παρουσιάζουν γενικευμένη υπερτροφία της αριστερής κοιλίας με αυξημένο σκορ ασβέστωσης των καρδιακών βαλβίδων, 2. Η ανάλυση Bland-Altman έδειξε στενή συσχέτιση των αιμοδυναμικών παραμέτρων (αγγειακών αντιστάσεων και καρδιακής παροχής) ανάμεσα στην υπερηχοκαρδιογραφία και στη καρδιογραφική βιοαντίσταση σε υγιείς και αιμοκαθαιρόμενους ασθενείς, 3. Η ταχύτητα του σφυγμικού κύματος της αορτής και άλλοι υπερηχογραφικοί δείκτες αορτικής ενδοτικότητας έδειξαν στατιστικά σημαντικά συσχέτιση με τη μάζα της αριστεράς κοιλίας, την πάχυνση του μέσου χιτώνα της κοινής καρωτίδας αρτηρίας, και τη flow mediated vasodilation της βραχιόνιας αρτηρίας, 4. Διάφορες αγγειοδραστικές ουσίες όπως ανδρογόνα, ενδοθηλίνη, αντιπονεκτίνη έδειξαν στατιστικά σημαντική συσχέτιση με υπερηχογραφικούς δείκτες αθηροσκλήρυνσης αλλά και με δείκτες της αριστεράς κοιλίας σε αιμοκαθαιρόμενους ασθενείς. Συμπέρασμα: Η διάχυτη αθηροσκλήρυνση που παρατηρείται σε αιμοκαθαιρόμενους ασθενείς μπορεί να καταγραφεί με υπερηχογραφικούς καρδιοαγγειακούς δείκτες και είναι εμφανής η συσχέτισή της με την υπερτροφία της αριστερής κοιλίας και με διαταραχές στο ενδοθήλιο όπως αυτές διαφαίνονται από τις ανωμαλίες στο προφίλ διαφόρων αγγειο-αντιδραστικών και βιοχημικών μεταβλητών.
Αναλυτικές τεχνικές για τον προσδιορισμό επιλεγμένων ενώσεων με ενδοκρινική διαταρακτική δράση (EDCs) σε φυσικά νερά, ιζήματα και τρόφιμα
Authors: Μπότη Βασιλική
Published: August 2021

Η εκπόνηση της παρούσας Διδακτορικής Διατριβής πραγματεύεται τη βελτιστοποίηση και εφαρμογή αναλυτικών μεθόδων για τον προσδιορισμό δύο επιλεγμένων φυτοφαρμάκων καθώς και των κοινών τους μεταβολιτών σε διάφορους τύπους υδάτων, σε ιζήματα ποικίλης προέλευσης και σε επιλεγμένα φρούτα και λαχανικά. Το ενδιαφέρον της εστιάζεται επιπλέον στην υπολειμματικότητα των παραπάνω ενώσεων σε ορισμένα είδη τροφίμων που συμπεριλαμβάνονται στο κοινώς λεγόμενο "καλάθι της νοικοκυράς". Η χρήση χημειομετρικών μεθόδων διαπερνά όλο τον κορμό της ερευνητικής εργασίας σε μια προσπάθεια εφαρμογής τους, τόσο για τη βελτιστοποίηση των αναλυτικών μεθόδων όσο και για την εκτίμηση του βαθμού της - προερχόμενης από την ανάκτηση-αβεβαιότητας αυτών. Έτσι γίνεται χρήση δύο διαφορετικών πειραματικών σχεδιασμών και επιπλέον επιχειρείται συνδυασμός με υπολογιστικά μοντέλα που ανήκουν στον κλάδο της Τεχνητής Νοημοσύνης, τα Τεχνητά Νευρωνικά Δίκτυα. Επιπλέον, γίνεται προσπάθεια αξιολόγησης του κινδύνου των καταναλωτών των επιλεγμένων τροφίμων λόγω της υπολειμματικότητας των δύο φυτοφαρμάκων και των μεταβολιτών τους. Επιλέχθηκαν τα ευρέως χρησιμοποιούμενα σε γεωργικές καλλιέργειες ζιζανιοκτόνα linuron και diuron ως ύποπτες ενώσεις για ενδοκρινική διαταρακτική δράση. Η συνεκτίμηση των υπολειμμάτων τριών κοινών μεταβολιτών τους (DCPMU, DCPU και 3,4-DCA) κρίθηκε επίσης απαραίτητη αφού σε μερικές περιπτώσεις τα υπολείμματα των προϊόντων διάσπασης μπορεί να υπερβαίνουν αυτά των αρχικών ενώσεων. Τρεις αναλυτικές μέθοδοι επιλέχθηκαν να μελετηθούν. Η εκχύλιση με τη χρήση υπερήχων για τα ιζήματα, η εκχύλιση δια της στερεάς φάσης (SPE) για τα φυσικά νερά και η μέθοδος εκχύλισης με διασπορά του υποστρώματος στη στερεά φάση (MSPD) για τα τρόφιμα. Σκοπό της παρούσας ερευνητικής εργασίας αποτέλεσε και ο έλεγχος των κυριότερων παραμέτρων που είναι γνωστό ότι επηρεάζουν την απόδοση τόσο της μεθόδου SPE όσο και της MSPD ώστε να προσδιοριστούν οι βέλτιστες συνθήκες εκχύλισης για το μίγμα των δύο EDCs και των μεταβολιτών τους σε κάθε περίπτωση. Περαιτέρω, η βελτιστοποίηση της μεθόδου MSPD έγινε εκτός της κλασσικής (ένας παράγοντας τη φορά) προσέγγισης με τη χρήση πειραματικού σχεδιασμού σε συνδυασμό με τη χρήση μοντέλων όπως τα τεχνητά νευρωνικά δίκτυα με στόχο τη σύγκριση των δύο μεθόδων αλλά και την ουσιαστικότερη χαρτογράφηση και τελικά προσέγγιση των βέλτιστων συνθηκών. Επιπλέον έγινε μια προσπάθεια προσδιορισμού της προερχόμενης από την ανάκτηση αβεβαιότητας των τριών μεθόδων εκχύλισης που χρησιμοποιήθηκαν. Για την επίτευξη του στόχου χρησιμοποιήθηκε ένα πλήρως ένθετο πειραματικό σχέδιο. Τέλος, η μέθοδος MSPD εφαρμόστηκε για τον προσδιορισμό υπολειμμάτων των επιλεγμένων ενώσεων και των μεταβολιτών τους σε δείγματα φρούτων και λαχανικών αντιπροσωπευτικών του «καλαθιού της νοικοκυράς» που περιλάμβαναν μήλα, καρότα, πατάτες, σιτάλευρα και χυμούς πορτοκαλιών. Ο τελικός στόχος ήταν η εκτίμηση της επικινδυνότητας από την ημερήσια πρόσληψη των παραπάνω τροφίμων για τους καταναλωτές.
Τρισδιάστατη εξομοίωση in vivo μεταβολών στις στεφανιαίες αρτηρίες στη διάρκεια του καρδιακού κύκλου
Authors: Αντωνιάδης Αντώνιος
Published: August 2021

Σκοπός: Οι παραμορφώσεις των στεφανιαίων αρτηριών κατά τον καρδιακό κύκλο δεν έχουν περιγραφεί ως σήμερα επαρκώς και η επίδρασή τους στη ροή του αίματος εντός των στεφανιαίων αρτηριών και στην ανάπτυξη αθηροσκλήρωσης παραμένει αδιευκρίνιστη. Η παρούσα μελέτη έχει σκοπό να διερευνήσει τις μεταβολές που εμφανίζονται κατά τον καρδιακό κύκλο στην τρισδιάστατη γεωμετρία των στεφανιαίων αρτηριών, στις διαστάσεις του αυλού και της αθηρωματικής πλάκας, στις παραμέτρους της αιματικής ροής και να προσδιορίσει με άμεσο τρόπο τις ελαστικές ιδιότητες του αρτηριακού τοιχώματος. Επιπλέον μελετάται η συσχέτιση των παραπάνω παραγόντων με την αγγειακή αναδιαμόρφωση και την ανάπτυξη ευάλωτων αθηρωματικών πλακών. Μέθοδοι και αποτελέσματα: Μελετήθηκαν 17 στεφανιαίες αρτηρίες (LAD n = 4, Cx n = 6, RCA n = 7) από 9 ασθενείς, εκ των οποίων οι 7 ήταν άνδρες. Η μέση ηλικία του πληθυσμού ήταν 58.3 ± 10.8 έτη (όρια 46 έως 77 έτη). Οι ασθενείς υπεβλήθησαν σε στεφανιογραφία και IVUS για τη διαγνωστική διερεύνηση πιθανής στεφανιαίας νόσου. Κάθε μια από τις στεφανιαίες αρτηρίες ανασκευάστηκε τρισδιάστατα στο χώρο, στην τελοσυστολική και τελοδιαστολική φάση, μελετήθηκε η μορφολογία τους και προσομοιώθηκε η αιματική ροή εντός αυτών. Βρέθηκε πως η θετική (διατατική) αναδιαμόρφωση του τοιχώματος των στεφανιαίων συνδέεται με αυξημένες διαστάσεις αθηρωματικής πλάκας, αυξημένες ελαστικές ιδιότητες των αρτηριών αυτών και χαμηλότερες τιμές τοιχωματικής διατμητικής τάσης. Επίσης η τοιχωματική διατμητική τάση είναι σημαντικά μικρότερη στη συστολική από ότι στη διαστολική φάση του καρδιακού κύκλου. Συμπεράσματα: Στην παρούσα μελέτη τεκμηριώθηκε η αθηροπροστατευτική δράση της διαστολικής φάσης του καρδιακού κύκλου και η συνύπαρξη αυξημένου αθηρωματικού φορτίου, αυξημένης ελαστικότητας, μειωμένης τοιχωματικής διατμητικής τάσης, και θετικής αναδιαμόρφωσης σε συγκεκριμένες περιοχές των στεφανιαίων αρτηριών. Καθώς οι ιδιότητες αυτές αποτελούν χαρακτηριστικά των ευάλωτων προς ρήξη αθηρωματικών πλακών, ο εντοπισμός αυτών των παραμέτρων σε ορισμένα σημεία του στεφανιαίου δικτύου αναμένεται να συμβάλλει στην πρώιμη ανίχνευση των ευάλωτων αθηρωματικών πλακών η οποία δεν είναι μέχρι σήμερα εφικτή.
Ρευματοειδής αρθρίτιδα και ολική αρθροπλαστική αποκατάσταση των προσβεβλημένων αρθρώσεων
Authors: Πάντος Παναγιώτης
Published: August 2021

Ο σκοπός της παρούσας διδακτορικής διατριβής ήταν να μελετήσει την επίπτωση της ολικής αρθροπλαστικής σε Έλληνες ασθενείς πάσχοντες από ρευματοειδή αρθρίτιδα καθώς επίσης και να εκτιμήσει τους προγνωστικούς παράγοντες που μπορούν να συσχετισθούν με μία μελλοντική ολική αρθροπλαστική. Έγινε μία αναδρομική μελέτη των ιατρικών φακέλων 750 ασθενών που παρακολουθήθηκαν στο εξωτερικό ρευματολογικό ιατρείο της κλινικής της Παθολογικής Φυσιολογίας από το 1994 έως το 2008. Από τους ασθενείς αυτούς 489 είχαν 1 τουλάχιστον έτος παρακολούθησης και αποτέλεσαν την τελική ομάδα μελέτης. Η ολική αρθροπλαστική αποκατάσταση της άρθρωσης του γόνατος ή του ισχίου χρησιμοποιήθηκε ως η κύρια μεταβλητή έκβασης της μελέτης. Συνολικά διαπιστώθηκαν 21 ολικές αρθροπλαστικές γόνατος και ισχίου (4,3%). Η συνολική διάρκεια νόσησης ήταν ο σημαντικότερος προγνωστικός παράγοντας για ολική αρθροπλαστική (OR=1,027,95% CI 1,005-1,04). Η ανεπαρκής ανταπόκριση στη θεραπευτική αγωγή συνδυάζεται με 3,12 φορές μεγαλύτερη πιθανότητα για ολική αρθροπλαστική γόνατος ή ισχίου (95%CI 1,28-7,58). Επίσης οι ασθενείς, οι οποίοι στο τέλος του πρώτου χρόνου παρακολούθησης είχαν υψηλότερες τιμές ΤΚΕ και του δείκτη ενεργότητας της νόσου DAS 28__είχαν μεγαλύτερη πιθανότητα να υποβληθούν σε ολική αρθροπλστική (p<0,046 και p<0,002 αντίστοιχα). Συμπερασματικά η ανεύρεση των παραγόντων εκείνων που συσχετίζονται με μια μελλοντική αρθοπλαστική μπορεί να οδηγήσει στην ορθότερη, αποτελεσματικότερη και πιο έγκαιρη φαρμακευτική αντιμετώπιση της νόσου, με τελικό στόχο τη διατήρηση της λειτουργικότητας των αρθρώσεων και την αποτροπή της καταστροφής αυτών. Συγκεκριμένα φαίνεται ότι σε Έλληνες πάσχοντες από ρευματοειδή αρθρίτιδα η μακρά διάρκεια νόσησης και η ανεπαρκής ανταπόκριση στη θεραπευτική αγωγή στο τέλος του πρώτου χρόνου παρακολούθησης είναι ισχυροί προγνωστικοί παράγοντες για μελλοντική ολική αρθροπλαστική γόνατος ή ισχίου.
Ευφυή συστήματα αναγνώρισης εικόνας με τη χρήση αμετάβλητων χαρακτηριστικών
Authors: Ψύλλος Απόστολος
Published: August 2021

Η παρούσα διδακτορική διατριβή αποτελεί προσπάθεια βελτίωσης και επέκτασης μεθόδων αυτόματης αναγνώρισης αντικειμένων και προτύπων από ψηφιακές εικόνες, με χρήση αμετάβλητων χαρακτηριστικών σημείων (ΑΧΣ). Αναπτύχθηκαν μέθοδοι κατάτμησης μιας εικόνας, με βάση την ανίχνευση άξονα συμμετρίας και χαρτών ομόλογων φάσεων και μια μέθοδος ανίχνευσης χρώματος με χρήση ιστογραμμάτων. Εφαρμόστηκε μέθοδος εξαγωγής ΑΧΣ, που βασίζεται στην θεωρία της χωροκλίμακας (scale-space, SIFT). Τα ΑΧΣ μιας εικόνας προς αναγνώριση συγκρίθηκαν με χαρακτηριστικά σημεία από εικόνες προτύπων μιας βάσης δεδομένων. Αναπτύχθηκε η μέθοδος της Σύγκρισης Συγχωνευμένων Χαρακτηριστικών (ΣΣΧ) χρησιμοποιώντας πολλαπλές σκηνές απεικόνισης ενός αντικειμένου, με αποτέλεσμα να αυξηθεί η ευρωστία της αναγνώρισης. Εφαρμόστηκεμέθοδος SIFT μη αμετάβλητη σε περιστροφή, προκειμένου να επιταχυνθεί η διαδικασία εξαγωγής των ΑΧΣ και των περιγραφέων αυτών. Μελετήθηκαν οι κυριότερες μέθοδοι αναζήτησης και αναπτύσσεται δομή δεδομένων δέντρου Κ-διαστάσεων, που αποδείχθηκε η πλέον αποδοτική. Έγινε έλεγχος γεωμετρικής ορθότητας αποτελεσμάτων με τον γενικευμένο μετασχηματισμό Hough (GHT) και την μέθοδο RANSAC. Προτάθηκαν οι μέθοδοι των Κ-γειτόνων GHT, της χαρακτηριστικής συνάρτησης ανηγμένων συνολικών αποστάσεων και της γεωμετρίας σμήνους γειτόνων και συμπεραίνεται η βελτίωση της διαδικασίας αναγνώρισης. Έγινε επιτυχής πειραματική εφαρμογή στην αναγνώριση οχημάτων και συγκρίθηκε με μεθοδολογία πιθανοτικών τεχνητών νευρωνικών δικτύων,πλεονεκτώντας σε ακρίβεια και ταχύτητα σε σχέση με αυτά. Η προταθείσα μέθοδος αναγνωρίζει αντικείμενα ακόμη και σε συνθήκες μερικής απόκρυψης τους από άλλα αντικείμενα και μπορεί να εφαρμοστεί επίσης σε αναγνώριση ιατρικών και δορυφορικών εικόνων, συνένωση εικόνων σε πανοραμική εικόνα, αυτόματη αναγνώριση χώρου, ιχνηλάτηση, πλοήγηση κ.α.
Διερεύνηση της πολιτισμικής ικανότητας του νοσηλευτικού και ιατρικού προσωπικού των παιδιατρικών νοσοκομείων
Authors: Αποστολάρα Παρασκευή
Published: August 2021

Σκοπός: Η διερεύνηση του βαθμού Πολιτισμικής Ικανότητας του Νοσηλευτικού και Ιατρικού προσωπικού των παιδιατρικών Νοσοκομείων. Υλικό-Μέθοδος: Περιγραφική μελέτη συσχέτισης με συγχρονικό σχεδιασμό με δείγμα 507 επαγγελματίες υγείας που εργάζονται σε 3 Παιδιατρικά Νοσοκομεία της Αθήνας και επιλέχτηκαν με δειγματοληψία ευκολίας. Αποτελέσματα: Η ανάλυση παραγόντων του ερωτηματολογίου ανέδειξε 6 παράγοντες (Γνώση, Δεξιότητες, Χειρισμός Καταστάσεων, Συνειδητοποίηση και Κατάρτιση/Εκπαίδευση) με καλή αξιοπιστία (Cronbach's a >0,7). Βρέθηκε ότι οι επαγγελματίες που έχουν ζήσει στο εξωτερικό είχαν υψηλότερη βαθμολογία στους παράγοντες Γνώση, Δεξιότητες και Καταστάσεις (p <0,001). Επιπλέον οι επαγγελματίες υγείας που είχαν παρακολουθήσει σεμινάρια διαπολιτισμικής υγείας είχαν υψηλότερη βαθμολογία στους παράγοντες Γνώση (p <0,001), Δεξιότητες (p=0,018) και Εκπαίδευση/Κατάρτιση (p=0,001). Οι κοινωνικές συναναστροφές με ανθρώπους από διαφορετική πολιτισμική καταγωγή βρέθηκε να σχετίζονται ανεξάρτητα με τους παράγοντες Γνώση (p=0,001), Δεξιότητες (p=0,001) και Συνειδητοποίηση (p=0,026). Συμπεράσματα: Η εκπαίδευση και η ευαισθητοποίηση σε ζητήματα πολυπολιτισμικότητας των επαγγελματιών υγείας που ασχολούνται με παιδιά, αποτελεί αναπόδραστη ανάγκη.
Το βίωμα των γονιών παιδιών με μυϊκή δυστροφία τύπου Duchenne
Authors: Μωραΐτη Αγγελική
Published: August 2021

Στόχος της παρούσας μελέτης ήταν η σε βάθος κατανόηση του βιώματος των γονιών που μεγαλώνουν ένα παιδί που πάσχει από μια χρόνια και ταυτόχρονα καταληκτική νόσο, τη μυϊκή δυστροφία Duchenne. Πιο συγκεκριμένα, διατυπώθηκαν τα ακόλουθα ερευνητικά ερωτήματα που αφορούν α) στον τρόπο που νοηματοδοτούν οι γονείς την ασθένεια του παιδιού τους, β) στον τρόπο που αντιλαμβάνονται το ρόλο τους ως γονείς ενός άρρωστου παιδιού, γ) στη σχέση που διαμορφώνουν με το παιδί τους υπό τη βεβαιότητα του θανάτου, και τέλος, δ) στον τρόπο επικοινωνίας γύρω από την ασθένεια μέσα στην οικογένεια. Η μελέτη του συγκεκριμένου θέματος πραγματοποιήθηκε σε δύο στάδια: στο πιλοτικό, που αφορούσε στη διεξαγωγή δύο ομάδων εστιασμένης συζήτησης και στο οποίο συμμετείχαν συνολικά 8 γονείς. Η ανάλυση των συζητήσεων των ομάδων οδήγησε στη διαμόρφωση ενός οδηγού ερωτήσεων, που χρησιμοποιήθηκε στην κυρίως φάση της έρευνας, όπου λήφθηκαν ατομικές συνεντεύξεις. Σε αυτή συμμετείχαν συνολικά 11 γονείς (7 γυναίκες και 4 άντρες) που φρόντιζαν το άρρωστο παιδί τους σε διάστημα που ποίκιλλε από 4 έως 21 χρόνια. Η συλλογή και ανάλυση των δεδομένων πραγματοποιήθηκε με βάση την ποιοτική μεθοδολογία και πιο συγκεκριμένα τη φαινομενολογική μέθοδο. Σύμφωνα με τα ευρήματα της μελέτης, κεντρικό θέμα στο βίωμα των γονιών είναι η αίσθηση της προθεσμίας στη σχέση τους με το παιδί τους. Επιπλέον, η ασθένειά του γίνεται αντιληπτή ως ένα γεγονός που ανατρέπει τη ζωή τους και δημιουργεί μια ανεπούλωτη πληγή. Οι ίδιοι προσπαθούν να αποδώσουν ένα νόημα στην εμπειρία τους, ωστόσο, για τους περισσότερους πρόκειται για μια διεργασία που δεν έχει ολοκληρωθεί. Ο γονικός ρόλος είναι επιφορτισμένος με πολύ υψηλές απαιτήσεις και υπό το βάρος της ενοχής που τον συνοδεύει, οδηγεί τους γονείς στην πλήρη αφοσίωση στη φροντίδα του άρρωστου παιδιού. Η σχέση που διαμορφώνεται με το παιδί τους χαρακτηρίζεται από έντονη εξάρτηση και υπερπροστασία. Τέλος, αναφορικά με την επικοινωνία, στις περισσότερες οικογένειες φαίνεται να κυριαρχεί μια τάση επιλεκτικής πληροφόρησης απέναντι στα παιδιά που τις περισσότερες φορές οδηγεί στο μετριασμό της σοβαρότητας της κατάστασης. Τα αποτελέσματα της μελέτης δίνουν τη δυνατότητα για τη διατύπωση συγκεκριμένων προτάσεων προς τους επαγγελματίες υγείας, προκειμένου η στήριξη των οικογενειών αυτών καθ’όλη τη συνοδεία του παιδιού τους, να αναγνωρίζει και να ανταποκρίνεται στις ιδιαίτερες ανάγκες τους .
Η επίδραση της αύξησης της αιματικής βλεννογονικής ροής του στομάχου στην πρόληψη των οξέων εξελκώσεων μετά από per os χορήγηση αιθυλικής αλκοόλης
Authors: Γαρδίκης Στέφανος
Published: August 2021

Εισαγωγή - Στόχος Η καλύτερη γνώση του παθογενετικού μηχανισμού προκλήσεων μορφολογικών αλλοιώσεων στο γαστρικό βλεννογόνο μετά από χορήγηση αιθανόλης μπορεί να υποβοηθήσει στην πρόληψη και την καλύτερη αντιμετώπιση των οξέων βλαβών του βλεννογόνου του στομάχου. Σκοπός της εργασίας αυτής ήταν να διερευνηθεί η επίδραση φαρμακευτικών ουσιών που αυξάνουν την αιμάτωση του βλεννογόνου του στομάχου στη βαρύτητα των γαστρικών αλλοιώσεων που προκαλούνται μετά από χορήγηση αιθυλικής αλκοόλης. Μεθοδολογία Χρησιμοποιήθηκαν 62 επίμυες Wistar, που χωρίστηκαν σε δύο ομάδες Α και Β. Η ομάδα Α (n=42) περιλάμβανε 8 ίσες υποομάδες. Στην υποομάδα 0 (n=6), χορηγήθηκε per os φυσιολογικός ορός, στην υποομάδα Ι (n=6), που αποτέλεσε την υποομάδα ελέγχου, χορηγήθηκε per os 100% απόλυτη αιθανόλη (0.8mL/g). Στις υπόλοιπες έξι υποομάδες 30 min πριν τη χορήγηση της αιθανόλης δόθηκαν υδροχλωρική ισοπρεναλίνη σε δύο διαφορετικές δόσεις (ΙΙΑ, n=6, 0.005mg/100 g και ΙIB, n=6, 0.01mg/100 g), νιφεδιπίνη επίσης σε δύο δόσεις (ΙΙIΑ, n=6, 0.0714 mg/100 g και IIIB, n=6, 0.1428 mg/100 g), διυδραλαζίνη (IV, n=6, 0.36 mg/100 g), και δινιτρικός ισοσορβίτης (V, n=6, 0.03 mg/100 g). Μια ώρα μετά τη χορήγηση της αιθανόλης αφαιρέθηκε ο στόμαχος, ανοίχθηκε κατά μήκος του μείζονος τόξου, καθηλώθηκε χωρίς τάση και φωτογραφήθηκε με τις ίδιες πάντοτε συνθήκες. Από την προβολή των φωτογραφιών, μετρήθηκαν με πλανίμετρο οι επιφάνειες που παρουσίασαν μακροσκοπικές αλλοιώσεις και εκφράστηκαν ως ποσοστό βλάβης επί της συνολικής επιφάνειας του στομάχου. Οι επίμυες της ομάδας B (n=20) χωρίσθηκαν σε 5 ίσες υποομάδες και στα πειραματόζωα αυτά χορηγήθηκαν με τις ίδιες συνθήκες και την ίδια δοσολογία συνδυασμός αιθανόλης και των φαρμακευτικών ουσιών που χορηγήθηκαν στην ομάδα A και μετρήθηκαν τα επίπεδα συγκεντρώσεως της αιθανόλης στο αίμα. Αποτελέσματα - Συμπεράσματα Το ποσοστό βλάβης στις διαφορές υποομάδες της ομάδας Α ήταν: υποομάδα Ι: 44.37±5.59%, IIA: 12.18±4.64%, IIB: 2.70±1.05%, IIIA: 8.72±3.49%, IIIB: 2.92±0.95%, IV: 2.44±0.85% και υποομάδα V: 2.30±0.69%. Δεν παρατηρήθηκαν βλάβες στην υποομάδα 0. Όλες οι υποομάδες της Ομάδας Α (IIA, IIB, IIIA , IIIB, IV και V) διέφεραν σημαντικά από την υποομάδα στην οποία χορηγήθηκε μόνον αιθανόλη (Ι) που είχε και τις μεγαλύτερες αλλοιώσεις, ενώ δεν υπήρχαν διαφορές μεταξύ των υποομάδων, στις οποίες χορηγήθηκε αιθανόλη σε συνδυασμό με τα διάφορα φάρμακα. Δεν παρατηρήθηκαν επίσης διαφορές των επιπέδων αιθανόλης στο αίμα μεταξύ των 5 υποομάδων της Ομάδας Β. Συμπεραίνεται ότι η χορήγηση απόλυτης αιθανόλης σε επίμυες προκαλεί σημαντικές αλλοιώσεις στο γαστρικό βλεννογόνο. Η ταυτόχρονη όμως χορήγηση φαρμάκων που είναι γνωστό ότι αυξάνουν την αιμάτωση του γαστρικού βλεννογόνου ελαττώνει σημαντικά την έκταση των βλαβών αυτών.
Επιδημιολογική διερεύνηση γνώσεων, στάσεων και συμπεριφοράς του γυναικείου πληθυσμού σχετικά με τον ιό των ανθρωπίνων θηλωμάτων (HPV)
Authors: Δρακοπούλου Μαριάννα
Published: August 2021

Σκοπός: Η διερεύνηση της γνώσης, της στάσης και συμπεριφοράς των γυναικών της χώρας μας σχετικά με τον Ιό των Ανθρωπίνων Θηλωμάτων (HPV). Υλικό και Μέθοδος: Η παρούσα μελέτη ήταν συγχρονική περιγραφική μελέτη. Χρησιμοποιήθηκε δειγματοληψία ευκολίας. Το δείγμα αποτέλεσαν 910 γυναίκες ηλικίας 18-65 ετών, οι οποίες επισκέφτηκαν τα τακτικά γυναικολογικά εξωτερικά ιατρεία Γενικού Νοσοκομείου από το Σεπτέμβριο 2008 έως Ιούνιο 2009. Αποτελέσματα: Η μέση ηλικία των συμμετεχουσών ήταν 31,8 έτη (±10,3 έτη). Τα ποσοστά σωστών απαντήσεων σχετικά με τις γνώσεις αναφορικά με τον HPV κυμαίνονται από 39,3% μέχρι 94%. Το 89,3% των συμμετεχουσών πιστεύουν ότι πρέπει να πληροφορηθούν περισσότερο για το εμβόλιο για τον HPV. Το 82,4% έκανε Pap test τελευταία φορά μέσα το τελευταίο έτος και το 53,9% των συμμετεχουσών κάνουν Pap test κάθε χρόνο. Ενώ το 69,1% είχαν ακούσει για το εμβόλιο για τον Ιό των Ανθρώπινων Θηλωμάτων, μόνο το 4,5% των συμμετεχουσών είχαν εμβολιαστεί. Συμπεράσματα: Μολονότι το επίπεδο των γνώσεων των γυναικών σχετικά με τον HPV ήταν ικανοποιητικό, μόνο οι μισές συμμετέχουσες διεξάγουν προληπτικό έλεγχο κάθε χρόνο. Είναι απαραίτητος ο σχεδιασμός και η υλοποίηση προγραμμάτων Αγωγής Υγείας σχετικά με την πρόληψη του HPV και του καρκίνου τραχήλου της μήτρας.
Το δικαίωμα στην επιστημονική έρευνα στην ελληνική έννομη τάξη, από την οπτική γωνία του γενικού και του βιοτεχνολογικού δικαίου
Authors: Κοσκινά Ανθούλα-Σύλβια
Published: August 2021

Ο στόχος της διατριβής με τίτλο «Το δικαίωμα στην επιστημονική έρευνα στην ελληνικήέννομη τάξη, από την οπτική γωνία του γενικού και του βιοτεχνολογικού δικαίου» είναι ηπαρουσίαση του ρυθμιστικού πλαισίου της επιστημονικής έρευνας όπως αυτόκατοχυρώνεται στο ελληνικό δίκαιο. Συγκεκριμένα, αναλύεται η νομική φύση τουδικαιώματος στην επιστημονική έρευνα, παρουσιάζονται τα πάσης φύσεως όρια πουτίθενται από τις διατάξεις αναγκαστικού (εθνική και διεθνής νομοθεσία) αλλά και χαλαρούδικαίου (κανόνες ηθικής και δεοντολογίας), οι εκάστοτε όροι σύστασης και λειτουργίαςτων ερευνητικών ιδρυμάτων που διεξάγουν επιστημονική έρευνα αλλά και των κρατικώνφορέων που είναι αρμόδιοι για τον σχεδιασμό της έρευνας και την υλοποίηση τηςερευνητικής πολιτικής, και τέλος οι διάφορες μορφές χρηματοδότησης και εμπορικήςεκμετάλλευσης ή αξιοποίησης της έρευνας (κρατική, ιδιωτική και κοινοτικήχρηματοδότηση καθώς και νομοθετικό πλαίσιο για την κατοχύρωση των διπλωμάτωνευρεσιτεχνίας).Η μεθοδολογία βασίζεται στην καταγραφή, την κατάταξη, την ανάλυση και την κριτικήαξιολόγηση των διατάξεων συνταγματικής και νομοθετικής φύσης, της νομολογίας τωνημεδαπών δικαστηρίων αλλά και των γνωμοδοτήσεων / προτάσεων διαφόρων αρμοδίωνοργάνων ή και των απόψεων της θεωρίας (ιδίως σχετικά με ορισμένα κρίσιμαεπιστημονικά ζητήματα που απασχόλησαν το δίκαιο) καθώς και των ρυθμίσεων τουδιεθνούς δικαίου (αφού τα περισσότερα κείμενα έχουν άμεση επιρροή αν όχι δεσμευτικήισχύ). Παράλληλα, παρουσιάζονται σε καίρια σημεία σημαντικές ιστορικές αναφορές καισύγχρονες ρυθμίσεις του γαλλικού κυρίως δικαίου της έρευνας.Τα συμπεράσματα στα οποία καταλήγουμε είναι άκρως ενδιαφέροντα. Καταρχήνπροκύπτει από την μελέτη όλων των παραπάνω ότι το ρυθμιστικό πλαίσιο τηςεπιστημονικής έρευνας είναι σύνθετο, πλήρες και αποτελεσματικό, καθόλα συγκρίσιμο μεαυτά που έχουν υιοθετήσει άλλα κράτη (πχ Γαλλία). Παρόλα αυτά, δεν υπάρχει στηνΕλλάδα πλούσια νομολογία και οι αποφάσεις που αναφέρονται στο εν λόγω δικαίωμαείναι συγκριτικά ελάχιστες. Αυτό φαίνεται πως ωφείλεται εν μέρει στο συγκριτικά χαμηλόεπίπεδο της εφαρμοσμένης κυρίως έρευνας (από την πλευρά του διεθνούςανταγωνισμού). Το δε χαρακτηριστικό του συγκριτικά χαμηλού επιπέδου τηςεφαρμοσμένης έρευνας εξηγείται κυρίως με την χαμηλή κρατικη και ιδιωτικήχρηματοδότηση και σε καμία περίπτωση με το χαμηλό επίπεδο των ίδιων των ερευνητών.Με βάση όλα τα παραπάνω, και στο πλαίσιο της παρουσίασης προτάσεων για τηνενδεχόμενη βελτίωση του ισχύοντος ρυθμιστικού πλαισίου, προτείνονται κυρίως μέτραενίσχυσης της συμμετοχής των ερευνητών αλλά και των πολιτών στις διαδικασίεςδιαμόρφωσης και υλοποίησης της εθνικής ερευνητικής πολιτικής.Εν τέλει και βάσει της κριτικής ανάλυσης όλων των ρυθμίσεων που σχετίζονται με τοδικαίωμα στην έρευνα, προκύπτει το συμπέρασμα ότι θα μπορούσαμε να χαρακτηρίσουμετο εν λόγω πλέγμα διατάξεων και ως «δίκαιο της έρευνας».
Ανάπτυξη μοντέλων διαχείρισης ποιότητας στην ακτινοφυσική και στην εκπαίδευση στη βιοϊατρική τεχνολογία
Authors: Γρίβα Βασιλική
Published: August 2021

Η βελτιστοποίηση της ποιότητας των υπηρεσιών στο χώρο της υγείας είναι επιτακτική στις μέρες μας. Στο χώρο της Ακτινοφυσικής συλλέγεται μεγάλος αριθμός δεδομένων από τη χρήση τυποποιημένων Πρωτοκόλλων Ποιοτικών Ελέγχων, τα αποτελέσματα των οποίων θα μπορούσαν να παρέχουν πολύτιμη πληροφορία για όλες τις σχετικές διεργασίες. Η ανάπτυξη εξειδικευμένων προγραμμάτων εκπαίδευσης των επαγγελματιών υγείας καθιστά αναγκαία την πιστοποίησή τους ώστε να διασφαλίζεται η ποιότητα σπουδών που προσφέρουν. Η χρήση του ηλεκτρονικού εργαλείου QS-PRO (Quality System Processes), ενός γενικευμένου εργαλείου λογισμικού για εφαρμογές που σχετίζονται με ποιότητα των υπηρεσιών συνέβαλλε στην ανάπτυξη συστημάτων ποιότητας σε δύο πεδία, αυτό της διασφάλισης ποιότητας στις διαδικασίες Ποιοτικών Ελέγχων στη Μαστογραφία καθώς και της διαχείρισης ποιότητας στο Μεταπτυχιακό Πρόγραμμα Σπουδών στη Βιοϊατρική Τεχνολογία. Συνοπτικά, το εργαλείο διευκόλυνε στην ανάπτυξη μιας δομής διεργασιών και διαδικασιών που τεκμηριώνονται επαρκώς ώστε να χρησιμοποιηθούν για τους σκοπούς ποιότητας που έχουν τεθεί. Συγκεκριμένα, η ηλεκτρονική έκδοση του Ευρωπαϊκού Πρωτοκόλλου Ποιοτικών Ελέγχων στη Μαστογραφία χαρακτηρίζεται από την αποτελεσματική χαρτογράφηση των ολοκληρωμένων συνεδριών ποιοτικών ελέγχων με καθορισμένες μεταβλητές (μετρήσιμες παραμέτρους και αποτελέσματα) που μπορεί να χρησιμοποιηθεί σε ολοκληρωμένα προγράμματα ελέγχων μονάδων μαστογραφίας. Το Εγχειρίδιο Συστήματος Διαχείρισης Ποιότητας για το Μεταπτυχιακό Πρόγραμμα Σπουδών στη Βιοϊατρική Τεχνολογία αποτελεί έναν οδηγό για όλους όσους συμμετέχουν στην υλοποίηση του προγράμματος και μέσα από τις προσδιορισμένες διαδικασίες μέτρησης και βελτίωσης της ικανοποίησης των φοιτητών και των διδασκόντων των συνεργαζόμενων πανεπιστημίων οδηγεί στη βελτίωση του και ταυτόχρονα στην πιστοποίηση του προγράμματος κατά ISO-9001.
Η επαγγελματική κοινωνικοποίηση των σωφρονιστικών υπαλλήλων και ο ρόλος τους στην άσκηση σωφρονιστικής πολιτικής
Authors: Αρφαράς Αλέξανδρος
Published: August 2021

Η παρούσα διδακτορική διατριβή εξετάζει το ρόλο του φυλακτικού προσωπικού στη λειτουργία του σωφρονιστικού συστήματος προκειμένου να διερευνηθεί ο τρόπος με τον οποίο αντιλαμβάνονται τον ρόλο τους ως σωφρονιστικοί υπάλληλοι και εάν και κατά πόσο η στάση τους συμβάλλει στην κοινωνική επανένταξη των κρατουμένων. Το φυλακτικό προσωπικό αποτελεί την πολυπληθέστερη επαγγελματική ομάδα του σωφρονιστικού συστήματος και έχει την ιδιαιτερότητα της συχνής επαφής με τους κρατούμενους. Κατά συνέπεια, βρίσκεται στο επίκεντρο κάθε απόπειρας βελτίωσης των συνθηκών κράτησης και της μεταρρύθμισης του σωφρονιστικού συστήματος. Στόχος μας είναι να προσδιορίσουμε το βαθμό στον οποίο η στάση των σωφρονιστικών υπαλλήλων απέναντι στους κρατούμενους και τη σωφρονιστική πολιτική είναι αποτέλεσμα κοινωνικών – οικονομικών χαρακτηριστικών ή επαγγελματικής κοινωνικοποίησης, δηλαδή εμπειρίας, προσαρμογής και σχέσεων με τους συναδέλφους τους και τη διοίκηση. Ειδικότερα, εξετάζουμε από τη μία τον τρόπο με τον οποίο οι υπάλληλοι αντιμετωπίζουν τον ρόλο τους και τη συμβολή τους στην κοινωνική επανένταξη των κρατουμένων, και από την άλλη τις ευθύνες οι οποίες προκύπτουν από την αποτυχία του θεσμού της φυλακής. Επιπλέον, η παρούσα μελέτη εστιάζει στον τρόπο με τον οποίο διάφοροι παράγοντες επηρεάζουν τις απόψεις των σωφρονιστικών υπαλλήλων σε ό,τι αφορά την αντίληψή τους για την ποινή και την επανένταξη καθώς και τους λόγους για τους οποίους αισθάνονται ότι υποβαθμίζεται ο ρόλος τους και η κοινωνική αναγνώριση του επαγγέλματός τους. Με βάση τα εμπειρικά δεδομένα που συγκεντρώθηκαν από ένα δείγμα 454 σωφρονιστικών υπαλλήλων από όλες τις κατηγορίες καταστημάτων κράτησης (Φεβρουάριος 2001 – Απρίλιος 2002), εξετάζουμε αρχικά τα κοινωνικά – δημογραφικά χαρακτηριστικά τους. Σε ένα δεύτερο στάδιο αναλύουμε τις επιπτώσεις τόσο αυτών των κοινωνικών-οικονομικών χαρακτηριστικών όσο και των γενικών χαρακτηριστικών οργάνωσης της φυλακής, των πολιτικών παρεμβάσεων, του ρόλου των συναδέλφων και της διοίκησης, στην ανάπτυξη ορισμένων πρακτικών και στάσεων στην καθημερινότητα καθώς και στην γενικότερη σωφρονιστική πολιτική. Η προσέγγισή μας υιοθετεί τη συστημική προσέγγιση των οργανώσεων γιατί αυτή ασχολήθηκε κυρίως με ζητήματα που αφορούν τη διατήρηση και την εξέλιξη των συστημάτων καθώς και με το νόημα και τον προσανατολισμό της κοινωνικής δράσης. Αντιμετωπίζουμε τη φυλακή ως μία οργάνωση που αποτελεί μέρος ενός ευρύτερου κοινωνικού περιβάλλοντος από το οποίο αντλεί τόσο το λόγο ύπαρξής της, όσο και τη δυνατότητα επιβίωσης και συνέχισης των δραστηριοτήτων της.
Κυκλάδες νήσοι
Authors: Ραπτόπουλος Σωτήριος
Published: August 2021

Στην εργασία αυτή εξετάζονται οι δομές των οικονομικών συστημάτων των Κυκλάδων, όπως αυτές διαμορφώθηκαν στους ελληνιστικούς και τους αυτοκρατορικούς χρόνους. Οι κυκλαδικές οικονομίες στηρίχθηκαν διαχρονικά στην αγροτική παραγωγή αλλά και στον ορυκτό πλούτο των νησιών. Από την πρώιμη αυτοκρατορική περίοδο, οι σημαντικότεροι λιμένες των Κυκλάδων δεν εξυπηρετούν το διακομιστικό εμπόριο, αλλά τις τοπικές παραγωγές ειδικών προϊόντων, που υποστηρίζουν τις βιοτεχνίες της Ιταλικής Χερσονήσου.
Οι σύγχρονες μορφές της αστικοποίησης και το ζήτημα της στατιστικής παρακολούθησής της
Authors: Αναγνώστου Σπυρίδων
Published: August 2021

Στην παρούσα διδακτορική διατριβή επιχειρούμε να διερευνήσουμε κατά πόσο έχει αρχίσει να διαμορφώνεται στην Ευρώπη και μπορεί να προταθεί για την Ελλάδα ένα σύγχρονο πρότυπο για την στατιστική καταγραφή και παρακολούθηση της αστικοποίησης. Ένα τέτοιο πρότυπο έχει ως βασική προϋπόθεση την χρήση κοινών ορισμών και διαλειτουργικών χωρικών ονοματολογιών και αναφέρεται στην σύγχρονη προσέγγιση της αστικοποίησης, η οποία δίνει έμφαση στην λειτουργική διάσταση της, ενσωματώνοντας έτσι το φαινόμενο της περιαστικοποίησης. Στο πρώτο μέρος τίθεται το εννοιολογικό και θεωρητικό πλαίσιο σχετικά με τις έννοιες και τις πολύπλευρες προσεγγίσεις που αφορούν τις σύγχρονες μορφές της αστικοποίησης και την στενή σύνδεση τους με την παράμετρο της κινητικότητας. Επίσης γίνεται εκτενής επισκόπηση των σημαντικότερων προτύπων που έχουν υιοθετηθεί από επίσημα στατιστικά συστήματα άλλων χωρών και αφορούν τον προσδιορισμό και την παρακολούθηση της λειτουργικής αστικοποίησης. Στο δεύτερο μέρος επιχειρείται ο προσδιορισμός και η καταγραφή των Λειτουργικών Αστικών Περιοχών στην Ελλάδα, με την χρήση ενός προτύπου που βασίζεται σε αυτό των Ευρύτερων Αστικών Ζωνών’ της Eurostat. Με βάση τα στοιχεία των δύο τελευταίων απογραφών πληθυσμού, αναδεικνύεται η ιδιαίτερη δυναμική των εξωτερικών ζωνών των Λειτουργικών Αστικών Περιοχών της χώρας κατά την περίοδο μεταξύ 1991 και 2001. Η εξαγωγή των συμπερασμάτων επικεντρώνεται ιδιαίτερα στην ανάγκη μιας νέας στατιστικής κατηγοριοποίησης του ελληνικού χώρου, βασισμένης στο κριτήριο της λειτουργικής αστικοποίησης του, η οποία θα προσφέρει ένα πρωταρχικό μεθοδολογικό εργαλείο για την παρακολούθηση των δημογραφικών εξελίξεων στις ραγδαία μετασχηματιζόμενες περιαστικές ζώνες της χώρας.
Η αποδοχή της τηλεϊατρικής από τους ιατρούς των μονάδων υγείας των νησιών του Αιγαίου και της Κρήτης και η συμβολή της στην ανάπτυξη των υπηρεσιών υγείας
Authors: Σουσαμλής Μηνάς
Published: August 2021

Η παρούσα διδακτορική διατριβή εστιάζει πρωτίστως στις υπηρεσίες της τηλεϊατρικής, στις πλείστες εφαρμογές τις καθώς και στην ευρεία συνεισφορά της σε ποικίλους τομείς. Καίριο παραμένει το ερώτημα εάν οι νέες τεχνολογίες, όπως η τηλεϊατρική, γίνονται πραγματικά αποδεκτές από τους δυνητικούς χρήστες τους. Ο στόχος της παρούσας διατριβής είναι διττός: πρώτον να αναλύσει τους παράγοντες οι οποίοι θα συντελέσουν στην αποδοχή της τεχνολογίας της τηλεϊατρικής από τους γιατρούς των νησιών της Ελλάδας και δεύτερον η ανάπτυξη - μέσω ειδικού ερωτηματολογίου - ενός τροποποιημένου μοντέλου αποδοχής της. Στην αρχή της διατριβής αναφέρονται εν συντομία οι σημαντικότερες έννοιες της τηλεϊατρικής, ο σκοπός και οι στόχοι της, όπως επίσης και οι πολιτικές και οι δράσεις της Ε.Ε και της Ελλάδας, για την επίτευξη μιας επωφελούς και ευρείας διάδοσης των υπηρεσιών της. Ακολουθεί η βιβλιογραφική ανασκόπηση των θεωρητικών μοντέλων της Αποδοχής της Τεχνολογίας βάσει των οποίων σχεδιάσθηκε το προτεινόμενο μοντέλο μας. Για τον σχεδιασμό του αναπτύχθηκε ερωτηματολόγιο το οποίο στάλθηκε προς συμπλήρωση στους γιατρούς των νησιών. Το δείγμα της έρευνας μας το αποτελούσε το σύνολο των ιατρών που εργάζονται σε νοσοκομεία και κέντρα υγείας στα νησιά του Αιγαίου και στην Κρήτη και αξιολογήσαμε τις υποθέσεις της έρευνας μας σύμφωνα με τις απαντήσεις του ερωτηματολογίου που λήφθηκαν από 456 άτομα. Για την ανάλυση και αξιολόγηση του μοντέλου μας χρησιμοποιήσαμε την Μέθοδο των Μερικών Ελαχίστων Τετραγώνων (PLS) των Μοντέλων Δομικών Εξισώσεων. Τα αποτελέσματα δείχνουν ότι το προτεινόμενο μοντέλο μας μπορεί να ερμηνεύσει την αποδοχή της Τηλεϊατρικής από τους γιατρούς των νησιών, ενώ η Αντιληπτή Χρησιμότητα και η Αντιληπτή Ευκολία Χρήσης αποτελούν τους κύριους παράγοντες για την Πρόθεση Χρήσης επιβεβαιώνοντας το αρχικό μοντέλο αποδοχής του Davis. Σημαντική συνεισφορά παρουσιάζει και η Αντιληπτή Γεωγραφική Θέση Εργασίας, μια μεταβλητή που εισήχθη για δοκιμή και για πρώτη φορά στην βιβλιογραφία. Μέσω της ανάδειξης της χρησιμότητας της τηλεϊατρικής στις απομακρυσμένες περιοχές, τονίζοντας τα προβλήματα και τις ελλείψεις των περιοχών αυτών θα αναδυθεί η αναγκαιότητα της εφαρμογής της. Η τηλεϊατρική είναι ιατρική πράξη και η χρησιμότητα της τεράστια, ειδικά στις απομακρυσμένες περιοχές και χρειάζεται να υπάρχει η δυνατότητα οργανωσιακής και δομικής υποστήριξης της λειτουργίας της ώστε η χρήση της να είναι απλή και εύκολη.
Electricity prices, storable fuels and convenience yields
Authors: Παρατσιώκας Νικόλαος
Published: August 2021

Οι τιμές ηλεκτρικής ενέργειας στην απελευθερωμένη αγορά εμφανίζουν εποχικότητα,απότομες αυξήσεις με την τάση επιστροφής σε ένα μακροχρόνιο μέσο όρο, αλλά καιμεταβλητότητα κυρίως λόγω της αδυναμίας να αποθηκευθεί, αλλά και της ανελαστικήςζήτησης ως προς την τιμή. Η αδυναμία δημιουργίας αποθεμάτων για μελλοντική χρήσηυποδεικνύει την ανάγκη η προσφορά ηλεκτρικής ενέργειας να προσαρμόζεται στο επίπεδο τηςζήτησης. Στο πλαίσιο αυτό, η υπάρχουσα βιβλιογραφία σχετικά με την αποτίμησηπροθεσμιακών συμβολαίων στο αγαθό τονίζει ότι η θεωρία της Αποθήκευσης δεν βρίσκειεφαρμογή, καθώς το υποκείμενο αγαθό δεν μπορεί να διατηρηθεί και να μεταφερθεί σε μιαμελλοντική χρονική στιγμή. Λόγω της ιδιαιτερότητας αυτής, η σχετική βιβλιογραφίαπροσεγγίζει το θέμα με βάση τις αρχές της Κανονικής Οπισθοδρόμησης, σύμφωνα με τηνοποία η προθεσμιακή τιμή είναι μικρότερη από την προσδοκώμενη μελλοντική τιμή κατά τοασφάλιστρο κινδύνου το οποίο αποτελεί ένα είδος αποζημίωσης για τον κίνδυνο πουαναλαμβάνει ο αγοραστής Συμβολαίων Μελλοντικής Εκπλήρωσης στην προθεσμιακή αγορά.Ωστόσο, θεωρείται ότι η ηλεκτρική ενέργεια είναι έμμεσα αποθηκεύσιμη στα καύσιμα τα οποίαχρησιμοποιούνται στην παραγωγική της διαδικασία. Αν και το πιο κοινό παράδειγμα αποτελεί ηπαραγωγή ενέργειας από υδροηλεκτρικούς σταθμούς, η υπόθεση αυτή θα μπορούσε ναεφαρμοστεί και στην περίπτωση άλλων ενεργειακών πόρων, όπως ο γαιάνθρακας και τοφυσικό αέριο τα οποία αφενός είναι αποθηκεύσιμα και αφετέρου χρησιμοποιούνται ευρύταταστο μείγμα καυσίμων της βιομηχανίας ηλεκτρισμού.Λαμβάνοντας υπόψη τις παραδοχές αυτές, η μελέτη προτείνει ότι οι αρχές της θεωρίας τηςΑποθήκευσης θα μπορούσαν να έχουν εφαρμογή στην τιμολόγηση προθεσμιακώνσυμβολαίων ηλεκτρικής ενέργειας με στόχο να αποτυπώνεται η θεωρούμενη έμμεσηαποθήκευση μεταξύ του τελικού αγαθού και της πρώτης ύλης που το παράγει. Προτείνεται ότιη βάση των τιμών ηλεκτρικής ενέργειας, δηλαδή η διαφορά μεταξύ της προθεσμιακής και τηςτιμής μετρητοίς επηρεάζεται από το διαχρονικό κόστος μεταφοράς του καυσίμου πουχρησιμοποιείται στην παραγωγική δραστηριότητα. Πιο συγκεκριμένα, επηρεάζεται από τούψος αποθεμάτων του καυσίμου το οποίο συνδέεται με την έννοια της απόδοσης ευκολίαςλόγω της αντίστροφης σχέσης που συνδέει, βάσει της Θεωρίας της Αποθήκευσης, τα δύοαυτά μεγέθη. Η πρόταση αυτή, η οποία σε εμπειρικό επίπεδο εξετάζεται με στοιχεία από τηναγορά ενέργειας των ΗΠΑ, συνεισφέρει στην υπάρχουσα βιβλιογραφία, καθώς προσφέρειενδείξεις ότι κύριες παραδοχές της θεωρίας της Αποθήκευσης μπορούν να αποτυπωθούν στηναποτίμηση προθεσμιακών συμβολαίων ηλεκτρικής ενέργειας.
Ο μύθος των οντοτήτων
Authors: Δαμιανός Πέτρος
Published: August 2021

Η εργασία αυτή ασχολείται με τη διαμάχη μεταξύ αντιρεαλισμού και ρεαλισμού, και ειδικότερα με τη διαμάχη του κατασκευαστικού εμπειρισμού με τους αντιπάλους του ρεαλιστές. Στο πρώτο μέρος της αναπτύσσεται το πρόβλημα που θέλει να λύσει και είναι το εξής: Ο κατασκευαστικός εμπειρισμός, τηρεί μία αγνωστικιστική στάση για τις μη παρατηρήσιμες οντότητες και μία δογματική, μη τεκμηριωμένη, ρεαλιστική στάση για τις παρατηρήσιμες οντότητες. Το εν λόγω θεωρητικό του πρόβλημα περί της τεκμηρίωσης της ύπαρξης των παρατηρήσιμων οντοτήτων προσπαθεί, κατά μία ανάγνωσή της, να επιλύσει η παρούσα εργασία. Στο δεύτερο μέρος της. με τίτλο «τα εργαλεία», παρουσιάζονται προσεγγίσεις από τη γνωσιακή επιστήμη και την ψυχολογία της αντίληψης, που ισχυρίζονται ότι ένας μέρος της ανθρώπινης αντίληψης δεν διαμεσολαβείται από έννοιες. Στο τρίτο μέρος της εργασίας παρουσιάζεται η απάντηση του προβλήματος που ετέθη στο πρώτο μέρος, δηλαδή βάση των προηγούμενων προσεγγίσεων διαφοροποιούνται οι παρατηρήσιμες από τις μη παρατηρήσιμες οντότητες, δείχνοντας ότι οι πρώτες είναι αμόλυντες από την εννοιολογική σχετικότητα που διέπει τις δεύτερες. Στο τελευταίο κεφάλαιο διατυπώνεται και απαντάται ένα ρεαλιστικό αντεπιχείρημα στην προηγούμενη θέση βάση του τελικού συμπεράσματος της εργασίας το οποίο είναι ότι: Ακόμα και τα παρατηρήσιμα δεν είναι κάποιες «Αντικειμενικές οντότητες» της κατά ρεαλιστή βαθιάς δομής του κόσμου. Θέση που απαιτεί μια επανερμηνεία της έννοιας της «ύπαρξης» και υποστηρίζει ένα ρεαλισμό σε σχέση με βιολογικά είδη ο οποίος, όμως δεν αναφέρεται σε κάποια έσχατη Αντικειμενικότητα.
Συμβολή στο ρόλο της χημειοπροφύλαξης σε προκαρκινικές και καρκινικές καταστάσεις του δέρματος
Authors: Λάλλας Αιμίλιος
Published: August 2021

Εισαγωγή: Η χημειοπροφύλαξη του καρκίνου του δέρματος αποτελεί αντικείμενο ιδιαίτερου ερευνητικού ενδιαφέροντος, καθώς πολλές ουσίες έχουν μελετηθεί αναφορικά με την πιθανή χημειοπροστατευτική τους δράση. Η σικονίνη είναι μία ναφθοκινόνη που παράγεται από τις ρίζες του φυτού alkanna tinctoria και άλλων φυτών της ίδιας οικογένειας. Η σικονίνη διαθέτει επουλωτικές, αντιμικροβιακές, αντιφλεγμονώδεις, αντιοξειδωτικές και κυτταροτοξικές ιδιότητες που έχουν μελετηθεί σε in vitro και in vivo συστήματα. Σκοπός της παρούσας μελέτης ήταν να διερευνηθεί ή πιθανή χημειοπροφυλακτική δράση της σικονίνης στην χημική καρκινογένεση του δέρματος πειραματοζώων. Υλικά και μέθοδοι: Τα πειραματόζωα που χρησιμοποιήθηκαν ήταν μύες του είδους CD1 Swiss Albino. Για την πρόκληση της καρκινογένεσης χρησιμοποιήθηκε το δισταδιακό μοντέλο με ένα καρκινογόνο (9,10-διμέθυλοβενζο[α]ανθρακένιο) και έναν προαγωγέα της καρκινογένεσης (κρωτονέλαιο). Η σικονίνη χορηγήθηκε με τη μορφή ακετονικού διαλύματος και με τη μέθοδο της τοπικής επάλειψης. Τα πειραματόζωα χωρίστηκαν σε τρεις ομάδες. Στην πρώτη ομάδα εφαρμόστηκε μόνο το πρωτόκολλο καρκινογένεσης. Στη δεύτερη ομάδα εφαρμόστηκαν επιπλέον επαλείψεις του διαλύματος της σικονίνης, ενώ στην τρίτη ομάδα η δόση της σικονίνης ήταν διπλάσια. Για την αξιολόγηση των αποτελεσμάτων πραγματοποιήθηκε μακροσκοπική εξέταση και καταγραφή των εμφανιζόμενων όγκων και στο τέλος του πειράματος ιστολογική εξέταση των όγκων και βιοχημικός υπολογισμός της μαλονικής διαλδεύδης (MDA), η οποία αποτελεί δείκτη της υπεροξείδωσης των λιπιδίων. Αποτελέσματα: Ο αριθμός των όγκων που εμφανίστηκαν στις ομάδες πειραματοζώων που εφαρμόστηκε η σικονίνη ήταν σημαντικά μικρότερος. Το ποσοστό των πειραματοζώων με όγκο ήταν για την πρώτη ομάδα 100%, ενώ για τις ομάδες που εφαρμόστηκε η σικονίνη 60% και 40% αντίστοιχα. Ο αριθμός των όγκων ανά πειραματόζωο ήταν 4,9, 1,2 και 0,5 αντίστοιχα για τις τρεις ομάδες. Επίσης, στις ομάδες στις οποίες εφαρμόστηκε η σικονίνη αναπτύχθηκαν λιγότεροι κακοήθεις όγκοι και ο βαθμός της δυσπλασίας των θηλωμάτων ήταν σημαντικά χαμηλότερος. Τέλος, η υπεροξείδωση των λιπιδίων ήταν μικρότερη στις ομάδες που εφαρμόστηκε η σικονίνη, τόσο στην περιοχή του όγκου, όσο και στην πέριξ του όγκου μακροσκοπικά υγιή περιοχή. Συμπεράσματα: Η σικονίνη έχει χημειοπροστατευτική δράση στην καρκινογένεση του δέρματος στο συγκεκριμένο μοντέλο. Η δράση αυτή είναι δοσοεξαρτώμενη. Η μείωση της οξειδωτικής δραστηριότητας που παρατηρήθηκε σε συνδυασμό με τις αντιφλεγμονώδεις ιδιότητες της σικονίνης μπορούν να εξηγήσουν το χημειοπροστατευτικό αποτέλεσμα.
Δενδριμερή με οργανομεταλλικές χρωμοφόρες ομάδες εγγύς υπερύθρου
Authors: Γεωργακόπουλος Σπυρίδων
Published: August 2021

Ο σκοπός της δουλειάς που περιγράφεται σε αυτή τη διατριβή ήταν η σύνθεση και η μελέτη δενδριμερών με δυνατότητα απορρόφησης στην εγγύς υπέρυθρο περιοχή του ηλεκτρομαγνητικού φάσματος. Τέτοια μόρια έχουν δυνητικές εφαρμογές σε πολλά πεδία, ιδιαίτερα σε τομείς που σχετίζονται με υλικά και βιοενεργές ενώσεις. Κατά τη διάρκεια αυτής της δουλειάς συντέθηκαν δύο σειρές πολυαρυλοαιθερικών δενδριμερών με οργανομεταλλικές χρωμοφόρες ομάδες ως πυρήνες. Για τη σύνθεση των δενδριμερών επιλέχθηκε μία συγκλίνουσα πορεία, κατά την οποία πραγματοποιείται η σύνθεση του πυρήνα και των κλάδων σε δύο ξεχωριστές συνθετικές πορείες και το δενδριμερές λαμβάνεται με μια τελική αντίδραση σύζευξης μεταξύ του πυρήνα και του ενεργοποιημένου κλάδου. Οι κλάδοι που επιλέχθηκαν είναι γνωστές τύπου Fréchet πολυαρυλοαιθερικές ενώσεις καθώς και ανάλογες τύπου Fréchet ενώσεις που περιέχουν λειτουργικές ομάδες οι οποίες θα μπορούν να χρησιμοποιηθούν ως βάση για την πολυλειτουργική τροποποίηση της περιφέρειας του δενδριμερούς. Οι χρωμοφόρες ομάδες που επιλέχθηκαν ως πυρήνες είναι συστήματα δότη – δέκτη ηλεκτρονίων που περιέχουν την ομάδα του φερροκενίου, η οποία συνδέεται μέσω μιας δομής που επιτρέπει τη συζυγιακή επικοινωνία (Α) ή απευθείας (Β) με ένα καρβοκατιονικό κέντρο. Τέτοιου τύπου χρωμοφόρα αναμένεται να έχουν ιδιότητες χρωστικών εγγύς υπερύθρου. Δύο σειρές δενδριμερών πρώτης και δεύτερης γενιάς συντέθηκαν και χαρακτηρίστηκαν κυρίως με φασματοσκοπικές τεχνικές. Συγκεκριμένα, έγινε εκτεταμένη χρήση μονοδιάστατης και δισδιάστατης φασματοσκοπίας NMR για την επιβεβαίωση των δομών των νέων ενώσεων. Οι οπτικές ιδιότητες των δενδριμερών που συντέθηκαν αξιολογήθηκαν με την μέτρηση της απορρόφησης διαλυμάτων των δενδριμερών σε διχλωρομεθάνιο στην ορατή και εγγύς υπέρυθρο περιοχή του ηλεκτρομαγνητικού φάσματος. Ενώ τα δενδριμερή τύπου Α δεν επέδειξαν σημαντική απορρόφηση στην περιοχή του εγγύς υπέρυθρου που εξετάστηκε, αυτά του τύπου Β έδωσαν σχετικά ισχυρές απορροφήσεις στην περιοχή των 750 – 800 nm παρουσία οξέος.
Ιντερλευκίνη-6, ιντερλευκίνη-1Β και χοριακή γοναδοτροπίνη ορού σε προεκλαμψία και φυσιολογική εγκυμοσύνη
Authors: Καλινδέρης Μιχαήλ
Published: August 2021

Η προεκλαμψία είναι σύνδρομο που εμφανίζεται στην εγκυμοσύνη, αγνώστου αιτιολογίας. Πιστεύεται ότι σε αυτήν εμπλέκεται μια φλεγμονώδης διαδικασία. Σκοπός αυτής της μελέτης ήταν να διερευνήσει και να συγκρίνει τις συγκεντρώσεις δύο προφλεγμονωδών κυτταροκινών της ιντερλευκίνης 6 (IL-6) και της ιντερλευκίνης 1β (IL-1β) και να διερευνήσει τη πιθανή αλληλεπίδραση μεταξύ τους, αλλά και με την ανθρώπινη χοριακή γοναδοτροπίνη (hCG) σε γυναίκες με φυσιολογική πίεση κατά τη διάρκεια της εγκυμοσύνης και με προεκλαμψία. Πραγματοποιήθηκε προοπτική μελέτη ασθενών-μαρτύρων, σε 30 γυναίκες με προεκλαμψία και 30 άτομα με φυσιολογική πίεση της ομάδας ελέγχου. Οι συγκεντρώσεις στον ορό της IL-1β, IL-6 και hCG προσδιορίστηκαν με την μέθοδο την ανοσοενζυμική μέθοδο ELISA και με τη μέθοδο ανοσοφθορισμού, αντίστοιχα. Οι συγκεντρώσεις στον ορό της IL-1β, IL-6 και hCG ήταν σημαντικά αυξημένες στις γυναίκες με προεκλαμψία σε σύγκριση με αυτές τις ομάδας ελέγχου (P<0,001 για κάθε σύγκριση), παρ’ όλα αυτά καμία συσχέτιση δε βρέθηκε μεταξύ της IL-6, IL-1β και hCG. Τα αποτελέσματα της παρούσας μελέτης υπογραμμίζουν το φλεγμονώδες υπόβαθρο της προεκλαμψίας και ενισχύουν τον πιθανό ρόλο της hCG στην παθογένεση της προεκλαμψίας.
Κορημετρία και I-123-DaTSCAN στη νόσο Parkinson
Authors: Γκίζα Ευαγγελία
Published: August 2021

Σκοπός της παρούσας διατριβής ήταν ο έλεγχος του αντανακλαστικού της κόρης στο φως (ΑΚΦ) σε ασθενείς με νόσο Parkinson με τη χρήση συστήματος κορημετρίας, η απεικόνιση του μεταφορέα της ντοπαμίνης (DAT) με τη βοήθεια του DaTSCAN, που αποτελεί, πράγματι, έναν αντικειμενικό δείκτη εξέτασης της προσυναπτικής μελαινοραβδωτής οδού και η συσχέτιση της πρόσληψης του ραδιοφαρμάκου με τις παραμέτρους της κορημετρίας. Εξετάστηκαν 66 ασθενείς με ιδιοπαθή νόσο Parkinson και συγκρίθηκαν με φυσιολογικούς μάρτυρες σταθμισμένους ως προς την ηλικία. Από τους παρκινσονικούς 35 ασθενείς υποβλήθηκαν σε DaTSCAN. Χρησιμοποιήθηκε αυτοματοποιημένο σύστημα κορημετρίας για την καταγραφή και ανάλυση του ΑΚΦ σε μονήρη και επαναλαμβανόμενα φωτεινά ερεθίσματα με τη μορφή φλας. Για την απεικόνιση του μεταφορέα της ντοπαμίνης (DAT)χρησιμοποιήθηκε το ραδιενεργό ιωδοφλουπάνιο ¹²³I-FP-CIT (DaTSCAN) και έγινε ημιποσοτική ανάλυση των δεδομένων. Παρατηρείται διαταραχή του ΑΚΦ στη νόσο Parkinson κατά την αντίδραση σε μονήρη και επαναλαμβανόμενα φωτεινά ερεθίσματα. Από την εξέταση της σχέσης ανάμεσα στις παραμέτρους της κορημετρίας και τις τιμές από την ημιποσοτική ανάλυση της πρόσληψης του ¹²³I-FP-CIT στα βασικά γάγγλια δε βρέθηκε συσχέτιση. Η κορημετρία είναι μία ανώδυνη, μη επεμβατική και εύχρηστη εξέταση που επιτρέπει την εκτίμηση με αξιόπιστο τρόπο της διαταραχής του ΑΚΦ στη νόσο Parkinson και θα πρέπει να συμπεριλαμβάνεται στον έλεγχο των παρκινσονικών ασθενών από την αρχή της ανάπτυξης των κινητικών εκδηλώσεων της νόσου μέσα στα πλαίσια της εκτίμησης των μη κινητικών εκδηλώσεων της νόσου και ειδικότερα της ανίχνευσης ακόμα και λανθάνουσας δυσλειτουργίας του Α.Ν.Σ.